Na osnovu člana 24. stav 1. tačka n) Ustava Tuzlanskog kantona (“Službene novine Tuzlansko-podrinjskog kantona”, br. 7/97 i 3/99 i “Službene novine Tuzlanskog kantona”, br. 13/99, 10/00, 14/02, 6/04 i 10/04) i člana 109. Poslovnika Skupštine Tuzlanskog kantona – drugi prečišćeni tekst („Službene novine Tuzlanskog kantona“, br. 4/12, 3/13, 10/13, 15/13, 2/14, 6/15 i 4/18), na osnovu inicijative 12 udruženja žrtava, Skupština Tuzlanskog kantona na sjednici održanoj 5.9.2019. godine, donosi

**REZOLUCIJU**

**POVODOM PRESUDA MEĐUNARODNOG KRIVIČNOG SUDA ZA BIVŠU JUGOSLAVIJU I MEĐUNARODNOG REZIDUALNOG MEHANIZMA ZA KRIVIČNE SUDOVE**

 Na osnovu inicijative 12 udruženja žrtava, Prijedlog rezolucije upućuje se poslanicima Skupštine Tuzlanskog kantona, s ciljem usvajanja Rezolucije o presudama Međunarodnog krivičnog suda za bivšu Jugoslaviju i Međunarodnog rezidualnog mehanizma za krivične sudove, kao i

* Rezoluciju Evropskog parlamenta od 7. jula 2005. godine,
* Rezoluciju Evropskog parlamenta od 15. januara 2009. godine,
* Rezoluciju Evropskog parlamenta od 9. jula 2015. godine,
* Sporazum o stabilizaciji i pridruživanju između Evropske unije i Bosne i Hercegovine od 16. juna 2008. godine,
* Rezolucije Vijeća sigurnosti UN-a 827 od 25. maja 1993., 1551 od 9. jula 2004 i 1575 od 22. novembra 2004. godine;

podsjećajući da

A. su bosanskohercegovački grad Srebrenicu, koji je Vijeće sigurnosti Ujedinjenih naroda svojom Rezolucijom br. 819 od 16. aprila 1993. godine, proglasio zaštićenom zonom UN-a, 11. jula 1995. godine, osvojile snage bosanskih Srba, VRS i MUP RS, predvođene generalom Ratkom Mladićem i pod vođstvom tadašnjeg predsjednika Republike Srpske Radovana Karadžića;

B. su snage bosanskih Srba, pod zapovjedništvom generala Ratka Mladića i paravojne jedinice, uključujući neregularne policijske jedinice, tokom nekoliko dana nakon pada Srebrenice masovno pogubile više od 8.000 bošnjačkih muškaraca i dječaka koji su potražili zaštitu u području pod kontrolom Zaštitnih snaga Ujedinjenih naroda (UNPROFOR);

budući da je gotovo 30.000 žena, djece i starijih osoba prisilno protjerano u kampanji etničkog čišćenja velikih razmjera, što taj događaj čini najvećim ratnim zločinom koji se od kraja Drugog svjetskog rata desio u Evropi;

C. tragični događaji u Srebrenici su na preživjelim osobama ostavili duboke emocionalne ožiljke te stvorili dugotrajne prepreke političkom pomirenju međuetničkim skupinama u Bosni i Hercegovini (BiH);

D. su pokolj u Srebrenici kao genocid prepoznali i Međunarodni rezidualni mehanizam za krivične sudove (IRMCT) u presudi Žalbenog vijeća u predmetu Tužitelj protiv Radovana Karadžića, broj predmeta: MICT-13- 55-A od 20. marta 2019. godine i Međunarodni sud (ICJ) u predmetu koji se odnosi na primjenu Konvencije o sprječavanju i kažnjavanju zločina genocida (Bosna i Hercegovina protiv Srbije i Crne Gore) od 27. februara 2007. godine, str. 127, stav 297 (ICJ);

E. su posebne jedinice bosanskih Srba odgovorne za brojne povrede Ženevskih konvencija usmjerene protiv civilnog stanovništva Srebrenice, uključujući protjerivanje hiljada žena, djece i starijih osoba, te silovanja velikog broja žena;

F. sva tijela muškaraca i dječaka iz Srebrenice još nisu locirana ni identificirana unatoč naporima da se otkriju i ekshumiraju masovne grobnice i individualni grobovi;

G. je 1999. godine glavni sekretar UN-a u svom Izvještaju o padu Srebrenice izjavio da UN nije uspio provesti svoj mandat, posebno u pogledu zaštite takozvanih „zaštićenih zona“ te da stoga nosi dio odgovornosti;

H. je Evropska unija izgrađena na mirnom suživotu i predanoj saradnji među svojim članicama, budući da je odlučnost da se spriječe ponovni ratovi i zločini kojima se krši međunarodno humanitarno pravo u Evropi, jedan od glavnih motiva procesa evropskih integracija;

I. se Bosna i Hercegovina nalazi u procesu evropskih integracija i da ima jasnu opredijeljenost ka sticanju članstva u EU, koja je potvrđena i izjavom Predsjedništva BiH od 12. decembra 2018. godine;

J. je 20. marta Žalbeno vijeće Međunarodnog rezidualnog mehanizma za krivične sudove (IRMCT) donijelo pravosnažnu presudu u predmetu Tužitelj protiv Radovana Karadžića, broj predmeta: MICT -13- 55, kojom je potvđena odgovornost Radovana Karadžića za učešće u četiri udružena zločinačka poduhvata, uključujući genocid u Srebrenici, zločine protiv čovječnosti širom BiH, opsadu i širenje terora među civilnim stanovništvom Sarajeva i držanje pripadnika mirovnih snaga UN-a kao talaca.

Skupština Tuzlanskog kantona se ovom Rezolucijom opredijelila da:

1. obilježava sjećanje na sve žrtve genocida u Srebrenici i okrutnosti počinjenih tokom ratova u bivšoj Jugoslaviji, te svim žrtvama odaje počast, izražava sućut i solidarnost s porodicama žrtava, od kojih mnoge žive bez konačne potvrde o sudbini svojih srodnika;

2**.** snažno osuđuje genocid u Srebrenici, odlučno izjavljuje da se takvi zločini ne smiju više nikada ponoviti i navodi da će učiniti sve da spriječi ponovno počinjenje takvih djela, odbacuje sve oblike negiranja, relativizacije ili pogrešnog tumačenja genocida;

3**.**  ističe potrebu da politički predstavnici u Bosni i Hercegovini priznaju prošlost kako bi zajedno radili na boljoj budućnosti za sve građane u zemlji;

naglašava važnost uloge koju u tom teškom procesu mogu imati susjedne države, vjerske vlasti, civilno društvo, umjetnost, kultura, mediji i obrazovni sistemi;

4. naglašava važnost urađenog posla koji je imao Međunarodni krivični sud za bivšu Jugoslaviju kao i Međunarodni rezidualni mehanizam za krivične sudove;

smatra da je na državnoj razini potrebno posvetiti veću pažnju suđenjima za ratne zločine, kao i veće zalaganje u traženju nestalih osoba u BiH i u regionu;

5. izražava opredijeljenost Bosne i Hercegovine ka evropskoj perspektivi i procesu pristupanja Bosne i Hercegovine i svih država zapadnog Balkana Evropskoj uniji;

smatra da su regionalna saradnja i proces evropskih integracija najbolji načini za promicanje pomirenja i prevladavanja mržnje i podjela;

6.poziva na razvoj obrazovnih i kulturnih programa kojima se promiče razumijevanje uzroka ratnih okrutnosti i podiže razina svijesti o potrebi za promoviranjem mira i promicanjem ljudskih prava i međuvjerske tolarancije; izražava svoju potporu organizacijama civilnog društva kao što su Udruženja – Pokret Majke enklave Srebrenica i Žepa, Udruženja žrtava i svjedoka genocida, Udruženja roditelja ubijene djece opkoljenog Sarajeva 1992-1995, Saveza logoraša BiH, Udruženja logoraša Prijedor 92, Udruženja – Žena žrtva rata, Udruženja Žene Podrinja, Udruženja Žene Srebrenice, Organizacije porodica šehida, poginulih boraca, nestalih osoba “Vrbanja” Kotor – Varoš, Udruženja nestalih općine Vogošća, Udruženja nestalih općine Ilijaš, Udruženja zarobljenih i nestalih lica općine Zvornik, zbog njihove ključne uloge u podizanju razine osviještenosti i izgradnji širih temelja za pomirenje među svim građanima BiH;

7. žali što Vijeće sigurnosti UN-a, čija je primarna odgovornost očuvanje međunarodnog mira i sigurnosti, nije usvojilo Rezoluciju o obilježavanju sjećanja na genocid počinjen u Srebrenici. To je posebno vrijedno žaljenja uzimajući u obzir činjenicu da je Međunarodni sud, najviše sudbeno tijelo UN-a, ustanovio kako su zločini počinjeni u Srebrenici krivično djelo genocida;

8. snažno pozdravlja odluku Vijeća ministara Bosne i Hercegovine, usvojenu jednoglasno, kojom je 11. juli proglašen Danom žalosti u Bosni i Hercegovini;

9.poziva zastupnikeu oba doma Parlamentarne skupštine BiH da usvoje zakon o zabrani negiranja genocida, Holokausta i drugih zločina, te slavljenje zločina i zločinaca;

10. poziva i ostala parlamentarna tijela na državnom, entitetskom i kantonalnom nivou da usvoje Rezolucije, kojima će potvrditi stavove iz Rezolucija Evropskog parlamenta;

11.poziva sve nivoe vlasti u BiH da ponište odluke o imenovanjima institucija, objekata ulica i slično po imenima osuđenih ratnih zločinaca;

12.poziva Narodnu skupštinu RS da ukine odluku o dodjeli odlikovanja za osuđenog ratnog zločinca Radovana Karadžića, kao i za druge osuđene za genocid i ratne zločine;

13.nalaže se Skupštini Tuzlanskog kantona da ovu rezoluciju proslijedi svim općinskim vijećima na području Tuzlanskog kantona.

#  BOSNA I HERCEGOVINA Predsjednik

Federacija Bosne i Hercegovine Skupštine Tuzlanskog kantona

 TUZLANSKI KANTON

 S k u p š t i n a Žarko Vujović, v.r.

Broj: 01-02-299-8/19

Tuzla, 5.9.2019. godine